钦定古今图书集成/明伦汇编/闺媛典/第333卷 > 董祀妻蔡琰
## 钦定古今图书集成/明伦汇编/闺媛典/第333卷 > 董祀妻蔡琰

按《后汉书列女传》，“陈留董祀妻，同郡蔡邕之女也，名
琰，字文姬。博学有才辩，又妙于音律，适河东卫仲道，
夫亡无子，归宁于家。兴平中，天下丧乱，文姬为胡骑
所获，没南匈奴。左贤王在胡中十二年，生二子。曹操
素与邕善，痛其无嗣，乃遣使者以金璧赎之，而重嫁
于祀。祀为屯田都尉，犯法当死，文姬诣曹操请之。时”
公卿名士及远方使驿坐者满堂。操谓宾客曰：“蔡伯
喈女在外，今为诸君见之。”及文姬进，蓬首徒行，叩头
请罪。音辞清辩，旨甚酸哀，众皆为改容。操曰：“诚实相
矜，然文状已去，奈何？”文姬曰：“明公厩马万匹，虎士成
林，何惜疾足一骑，而不济垂死之命乎？”操感其言，乃
追原祀罪。时旦寒，赐以头巾履袜。操因问曰：“闻夫人
家先多坟籍，犹能忆识之不？”文姬曰：“昔亡父赐书四
千许卷，流离涂炭，罔有存者。今所诵忆，裁四百馀篇
耳。”操曰：“今当使十吏就夫人写之。”文姬曰：“妾闻男女
之别，礼不亲授。乞给纸笔，真草惟命。”于是缮书送之，
文无遗误。后感伤乱离，追怀悲愤，作诗二章。其辞曰：
“汉季失权柄，董卓乱天常。志欲图篡弑，先害诸贤良。
逼迫迁旧邦，拥主以自彊。”海内兴义师，欲共讨不祥。
卓众来东下，金甲耀日光。平土人脆弱，来兵皆胡羌。
猎野围城邑，所向悉破亡。斩𢧵无孑遗，尸骸相撑拒。
马边悬男头，马后载妇女。长驱西入关，迥路险且阻。
还顾邈冥冥，肝脾为烂腐。所略有万计，不得令屯聚。
或有“骨肉俱，欲言不敢语。失意机微间，辄此毙降虏，
要当以亭刃。我曹不活汝，岂复惜性命，不堪其詈骂，
或便加棰杖，毒痛参并下。旦则号泣行，夜则悲吟坐。
欲死不能得，欲生无一可。彼苍者何辜，乃遭此厄祸。
边荒与华异，人俗少义理。处所多霜雪，胡风春夏起。
翩翩吹我衣，肃肃入我耳。感时念父母，哀”叹无穷已。
有客从外来，闻之常欢喜。迎问其消息，辄复非乡里。
邂逅徼时愿，骨肉来迎己。已得自解免，当复弃儿子。
天属缀人心，念别无会期。存亡永乖隔，不忍与之辞。
儿前抱我颈，问我欲何之。人言母当去，岂复有还时。
阿母常仁恻，今何更不慈。我尚未成人，奈何不顾思。
见此崩五内，恍惚生狂痴。号泣手抚摩，当发复回疑。
兼有同时辈，相送告离别。慕我独得归，哀叫声摧裂。
马为立踟蹰，车为不转辙。观者皆歔欷，行路亦呜咽。
去去割情恋，遄征日遐迈。悠悠三千里，何时复交会。

出门无人“声，豺狼号且吠。茕茕对孤景，怛咤糜肝肺。
登高远眺望，魂神忽飞逝，奄若寿命尽。旁人相宽大，
为复彊视息，虽生何聊赖。托命于新人，竭心自勖厉。
流离成鄙贱，常恐复捐废。人生几何时，怀忧终年岁。”
其二章曰：“嗟薄祜兮遭世患，宗族殄兮门户单。身执
略兮入西关，历险阻兮之羌蛮。山谷眇兮路曼”曼，眷
东顾兮但悲叹。冥当寝兮不能安，饥当食兮不能餐。
常流涕兮眦不干，薄志节兮念死难。虽苟活兮无形
颜，惟彼方兮远阳精。阴气凝兮雪夏零，沙漠壅兮尘
冥冥。有草木兮春不荣，人似禽兮食臭腥。言《兜离》兮
状窈停，岁聿暮兮时迈征，夜悠长兮禁门扃，不能寐
兮起屏营，登胡殿兮临广庭，元“云合兮翳月星，北风
厉兮肃泠泠。胡笳动兮边马鸣，孤雁归兮声嘤嘤。乐
人兴兮弹琴筝，音相和兮悲且清。心吐思兮匈愤盈，
欲舒气兮恐彼惊，含哀咽兮涕沾颈。家既迎兮当归
宁，临长路兮捐所生。儿呼母兮号失声，我掩耳兮不
忍听。追持我兮徒茕茕，顿复起兮毁颜形。还顾之兮
破人情，心怛绝”兮死复生。赞曰：“端操有踪，幽闲有容。
区明风烈，昭我管彤。”